[bookmark: _GoBack]๏ ณ เพลาครานี้มีสงบ
ดาวประสบหมู่ดาวพราวไสว
แรมเรียวจันทร์ลดแสงแจ้งอำไพ
นภาลัยจึงพร่างสวยด้วยธารดาว

๏ ณ เพลาครานี้มีสงัด
ป่ารกชัฏข้างกายช่วยคลายหนาว
นกฮูกกู่ส่งเสียงเพียงครั้งคราว
ดั่งรวดร้าวโหยไห้หรือไรกัน

๏ ณ เพลาครานี้ไม่มีหม่น
อิ่มกมลรายล้อมห้อมสุขสันต์
กับความเงียบสงัดไพรได้จำนรรจ์
อัศจรรย์ภาษาแห่งป่าดง

๏ ณ เพลาครานี้ดนตรีกล่อม
อยู่รายล้อมรัญจวนชวนลุ่มหลง
หริ่งเรไรสังคีตกรีดบรรจง
ชวนปลดปลงอาลัยไว้เบื้องหลัง

๏ ณ เพลาครานี้ราตรีล้อม
โอบแขนอ้อมกล่อมใจให้ความหวัง
ม่านราตรีเคล้าเสียงดุจเวียงวัง
สายลมหลั่งไล้พรมห่มผิวกาย

๏ ณ เพลาครานี้มีความว่าง
จิตแผ้วถางถากขุดสู่จุดหมาย
ความสงัดเพียงเราท่ามดาวพราย
หวังเพียงคลายบ่วงมารอันซ่านทรวง ๚ะ

.....อารยะ คชทีป.....
